Instrumentul MUSE (Multi Unit Spectroscopic Explorer) al telescopului VLT de la ESO
le oferă astronomilor cele mai bune imagini 3D ale Universului îndepărtat.
Prin observarea continuă timp de 27 de ore a regiunii Hubble Deep Field South
s-au descoperit în premieră distanţele, mişcarea
şi alte caracteristici ale mai multor galaxii din această mică porţiune de cer.
Ni se dezvăluie astfel chiar şi obiecte care pentru telescopul Hubble erau invizibile.
Acesta este ESOcast!
Informaţii ştiinţifice de ultimă oră şi alte noutăţi de la ESO - Observatorul European Austral.
Expuneri îndelungate ale cerului au dus la obţinerea mai multor imagini cu profunzime mare de câmp, dezvăluind Universul timpuriu.
Cea mai cunoscută, din 1995, este Hubble Deep Field,
care a schimbat rapid modul în care înţelegem începuturile Universului.
Doi ani mai târziu a urmat o imagine similară cu cerul emisferei de sud - Hubble Deep Field South.
Dar aceste imagini nu ofereau toate răspunsurile.
Pentru o mai bună înţelegere, astronomii au trebuit să studieze apoi fiecare galaxie cu alte instrumente -
să separe lumina în culorile componente, să măsoare distanţele şi alte caracteristici.
A fost un proces lent şi îndelungat.
Dar acum noul instrument MUSE poate îndeplini sarcinile simultan pentru toate obiectele din regiune -
şi mult mai rapid.
Una dintre primele sarcini ale MUSE a fost să revadă regiunea Hubble Deep Field South -
şi rezultatele au depăşit aşteptările.
Chiar la timpi de expunere mult mai scurţi decât telescopul Hubble,
MUSE a dezvăluit mai mult de 20 de obiecte difuze care pentru Hubble erau invizibile.
Datele oferite de MUSE includ câte un spectru pentru fiecare pixel din imagine
- aproximativ 90000 în total -
spunându-le astronomilor despre distanţă, compoziţia şi mişcarea internă a sute de galaxii îndepărtate.
În locul unei singure imagini, MUSE produce mii de imagini suprapuse,
fiecare pentru o culoare diferită.
Noile observaţii permit cercetătorilor să măsoare distanţele către 189 de galaxii din această parte a cerului.
Acestea sunt marcate prin simbolurile colorate din această imagine.
Culorile arată cât de îndepărtate sunt galaxiile -
cele albastre şi verzi sunt mai apropiate, iar cele roz şi violet sunt foarte îndepărtate.
Le vedem pe când Universul era încă foarte tânăr.
Triunghiurile reprezintă obiecte atât de slab vizibile încât nu apăreau deloc în imaginile Hubble -
dar sunt detectate de MUSE.
Pentru galaxiile mai apropiate, MUSE poate vedea chiar şi cum se rotesc acestea
şi modul în care le variază diverse caracteristici.
La trecerea prin datele MUSE 3D,
o parte a unei galaxii ce se roteşte apare înaintea celeilalte
deoarece o parte se apropie iar cealaltă se îndepărtează.
Efectul Doppler schimbă lumina fie spre capătul albastru, fie spre cel roşu al spectrului.
Puterea lui MUSE în a sonda Universul îndepărtat a fost demonstrată.
Astronomii pot studia acum mii de galaxii
şi pot descoperi noi galaxii slab vizibile şi îndepărtate.
Aceşti nou-născuţi - priviţi aşa cum erau acum zece miliarde de ani -
au crescut treptat devenind galaxiile pe care le vedem astăzi, precum Calea Lactee.
Studiindu-le pe când erau atât de tinere, ni se deschid noi ferestre de înţelegere a evoluţiei galactice.
Transcriere: ESO; traducerea: Paul Robu